SL Uradni list Evropske unije C 96/38

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2018/C 96/13)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„BAYRISCH BLOCKMALZ“/„BAYRISCHER BLOCKMALZ“/„ECHT BAYRISCH BLOCKMALZ“/„AECHT BAYRISCHER BLOCKMALZ“

EU št.: DE-PGI-0005-01354 – 22.7.2015

ZOP ( ) ZGO ( X )

1. Ime

„Bayrisch Blockmalz“/„Bayrischer Blockmalz“/„Echt Bayrisch Blockmalz“/„Aecht Bayrischer Blockmalz“

2. Država članica ali tretja država

Nemčija

3. Opis kmetijskega proizvoda ali živila

3.1 Vrsta proizvoda

Skupina 2.3: Kruh, fino pecivo, slaščice in drugi pekovski izdelki

3.2 Opis proizvoda, za katerega se uporablja ime iz točke 1

(za vse različice imena, za katere se vlaga zahtevek, se v nadaljnjem besedilu uporablja ime „Bayrisch Blockmalz“)

Bayrisch Blockmalz je trdi bombon oziroma trda karamela. Sladni ekstrakt mu daje okus po sladu. Bomboni so temnorjave barve, tehtajo 3–9 gramov. Njihova oblika je zaradi izdelave nepravilna: večinoma so kvadrasti ali kockasti, lahko pa tudi okrogli. Masa za bombone Bayrisch Blockmalz je sestavljena iz različnih sladkorjev in sirupov, vsebuje pa sladkorni karamel iz različnih sladkorjev ter najmanj 5 % sladnega ekstrakta oziroma 4 % suhega sladnega ekstrakta.

3.3 Krma (samo za proizvode živalskega izvora) in surovine (samo za predelane proizvode)

Sestavine so: sladkor, karameliziran sladkorni sirup, sladni ekstrakt in/ali suhi sladni ekstrakt.

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje, od kuhanja (tj. od mešanja sestavin do polizdelka) do mehanskega razreza polizdelka, ki se proizvede v velikem kosu, v proizvod pod tem imenom, tj. bombon, namenjen prehrani, potekajo na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Nemška zvezna dežela Bavarska

5. Povezava z geografskim območjem

Posebnosti geografskega območja:

Leta 1899 je neki lekarnar v Nürnbergu ustanovil medicinsko drogerijo, ki je že v nekaj letih zrasla v veletrgovino. Ta lekarnar, ki je bil pozneje imenovan za medicinskega svetnika, je tudi razvil proizvod. O zgodovini in tradiciji tega proizvoda na Bavarskem priča vrsta starih nalepk iz obdobja 1939–1952, pa tudi ceniki in ponudbe, ki segajo vse do leta 1932. Še danes so največji proizvajalci bombonov Blockmalz na Bavarskem. Bavarski proizvajalci se pri izdelavi bombonov Bayrisch Blockmalz opirajo na dolgoletno tradicijo in znanje.

Posebnosti proizvoda:

Dokaz za sloves proizvoda je znamenje kakovosti, ki mu ga je zaradi njegovih naravnih in blagih lastnosti podelilo nemško združenje homeopatskih zdravnikov Deutscher Zentralverein homöopathischer Ärzte e.V., četudi se to znamenje zdaj pri trženju ne uporablja več. Še vedno pa se precejšen del bombonov Bayrisch Blockmalz proda v lekarnah in drogerijah. Poleg tega je bombon zelo priljubljen zaradi sladkega okusa po sladu, ki mu ga dajejo sestavine. Bayrisch Blockmalz je med potrošniki zelo znan in uživa velik sloves.

Vzročna povezava:

Ta sloves temelji tudi na poreklu proizvodov. Proizvodnja se je začela leta 1899 na Bavarskem in poteka nepretrgano do danes, zato se je izoblikovala tradicija, na kateri temelji njihov sloves zaradi porekla. Ta sloves zaradi porekla je razviden med drugim iz tega, da celo največja proizvajalka tega proizvoda na maloprodajni embalaži uporablja oznako z belo-modrimi rombi in stiliziranim obrisom gorovja. Proizvajalka s to oznako poudarja bavarsko poreklo, da bi sloves, povezan z geografskim področjem, prenesla na svoj proizvod. Sloves zaradi porekla se kaže tudi v tem, da je to ime navedeno v spletni podatkovni zbirki značilnih bavarskih živil kot ena izmed zelo znanih geografskih oznak proizvodov z Bavarskega (www.food-from-bavaria.de). Kot piše na turističnem spletnem mestu www.munich-greeter.de, je Bayrisch Blockmalz pravi bavarski bombon, ki sta ga vsakemu münchenskemu otroku običajno podarili babica in prababica.

Povezavo proizvoda z zvezno deželo Bavarsko potrjuje tudi anketa, ki jo je leta 2009 izvedlo združenje BIHK (Bayerischer Industrie- und Handelskammertag e.V.). Večina podjetij, ki so sodelovala v anketi, je povedala, da obstaja posebna povezava med proizvodom z zaščiteno oznako in območjem, na katerem se proizvaja.

Da je ta proizvod zakoreninjen na Bavarskem, se kaže tudi po tem, da je deželna prestolnica München leta 2013 dovolila, da se bomboni Bayrisch Blockmalz skupaj z mini slovarji prodajajo na münchenskem Oktoberfestu v slavnostnem šotoru „Hackerbräu-Festhalle“. Dejstvo, da sta deželna prestolnica in upravljavec šotora to dovolila, priča o tem, da so ti proizvodi del bavarske tradicije enako kot Oktoberfest.

Sloves se vidi tudi po tem, da si je embalaža bombonov Bayrisch Blockmalz utrla pot celo na razstave v muzejih. V inventarju fundacije Domäne Dahlem je npr. pločevinka za bombone Echt Holberger’s Bayrischer Blockmalz-Zucker, ki je bila po navedbah v inventarju izdelana v Münchnu v petdesetih letih 20. stoletja, na njej pa je upodobljen proizvod z značilnim obrisom zasnežene bavarske vasi.

Da je sloves povezan z regionalnim poreklom proizvoda, se vidi tudi po tem, da so bomboni Bayrisch Blockmalz v jezikovnem učbeniku „em – neu – Deutsch als Fremdsprache – Niveaustufe B1+“, ki je izšel leta 2008, navedeni kot ena od zelo znanih nemških regionalnih specialitet. Povezavo slovesa proizvoda z Bavarsko dokazuje tudi filmski projekt neke agencije v Berlinu, v katerem snemajo otroke pri pokušanju „eksotičnih“ jedi. V enem od filmov se berlinski otroci srečajo z „bavarskimi jedmi“. Agencija je namenoma izbrala jedi, ki najbolje izražajo kulinarično identiteto Bavarske z vidika Bavarcev in ostalih Nemcev. Med drugim so bile predstavljene jedi od „Obazda auf Brot“ do poobedka z bomboni „Bayrisch Blockmalz“. Iz tega se vidi, kako velik je sloves bombonov Bayrisch Blockmalz. Kajti le, če proizvod slovi in če je znan, ga je smiselno predstaviti v filmu kot „značilno bavarski“ primer. Iz tega je hkrati razvidno tudi, da sloves temelji na poreklu, kajti le na podlagi povezave med slovesom in poreklom je mogoče ta proizvod izbrati za primer bavarske kulinarične identitete.

Sklic na objavo specifikacije proizvoda

(drugi pododstavek člena 6(1) te uredbe)

https://register.dpma.de/DPMAregister/blattdownload/marken/2018/6/Teil-7/20180209

(1) UL L 343, 14.12.2012, str. 1.